Joost se broer skiet rowers in kerk doodDie owerhede op die toneel. (Foto: Verskaf) “Dit was ten volle uit selfverdediging. Nie net vir sy eie lewe nie, maar ook vir die ander gemeentelede se lewens.” Só het die prokureur Ulrich Roux Sondag vroegaand aan Maroela Media gesê nadat sy kliënt Pieter van der Westhuizen vanoggend twee rowers gedurende ’n gewapende rooftog by ’n kerk in Rooihuiskraal-Noord in Centurion doodgeskiet het. Van der Westhuizen is die ouer broer van die oud‑Springbok-rugbyspeler wyle Joost van der Westhuizen. Maroela Media het vroeër berig drie verdagtes het gedurende ’n erediens by die Querencia Bedieninge-gemeente in Escourtstraat ingestorm terwyl een verdagte in ŉ wegkommotor buite die kerk gewag het. Twee van die verdagtes het deur gemeentelede se persoonlike besittings gekrap terwyl een van die verdagtes ŉ vuurwapen teen die pastoor, Kobus Erasmus, se kop gehou het. Erasmus is ook herhaaldelik met die vuurwapen oor die kop geslaan; hy is nie ernstig in die voorval beseer nie. Van der Westhuizen het ŉ gelisensieerde vuurwapen by hom gehad waarmee hy toe op die verdagtes in die kerk losgebrand het. Twee van die verdagtes is op die toneel dood terwyl die derde verdagte saam met dié buite die kerk in die wegkommotor op die vlug geslaan het. Hulle is steeds soek. Volgens Erasmus is die gemeentelede geskok, maar ook baie dankbaar om geen beserings in die voorval op te gedoen het nie. “Dit is nie iets wat ons ooit wil oorhê nie… Dit is skrikwekkend. Die Here het ons bewaar.” Erasmus het vertel die voorval het enkele minute voordat die diens verby sou wees, plaasgevind. “Ons het gesing. Die een het onmiddellik ’n vuurwapen op my gerig en gesê ek moet kniel. Ek kon nie omdat ek op krukke is. Hy het my toe herhaaldelik met die vuurwapen geslaan. “Dit is ’n getuienis, want die vuurwapen was gelaai.” Volgens Erasmus het gemeentelede begin bid soos hulle gedurende die rooftog neergeval het. Dit het vermoedelik verwarring onder die verdagtes veroorsaak voordat Van der Westhuizen skote afgevuur het. “Ons is ’n redelike klein gemeente, maar dit is ’n Godswonder dat nie een van ons getref is nie.” Hy vertel dat ’n tienerseun wel ligte beserings opgedoen het toe van die skrapnel hom getref het. Roux het intussen bevestig dat Van der Westhuizen sedert die voorval in verbinding met die polisie is en sy volle samewerking gee.